2. ปัจจัยความเสี่ยง

คณะกรรมการบริหารความเสี่ยงของบริษัทฯ ได้มีการประเมินความเสี่ยงของธุรกิจอย่างสม่ำเสมอ
โดยในปี 2553 ได้ดำเนินการประเมินความเสี่ยง
พร้อมทั้งมีการจัดทำระบบการบริหารความเสี่ยงเพื่อป้องกันและลดผลกระทบที่อาจจะเกิดขึ้นได้
ดังต่อไปนี้

2.1 ความเสี่ยงที่เกิดจากปัจจัยภายนอก

2.1.1 ความเสี่ยงเรื่องการควบคุมการใช้ใยหินจากภาครัฐ

ด้วยคณะกรรมการว่าด้วยฉลาก สำนักงานคุ้มครองผู้บริโภค ได้ออกประกาศในราชกิจจานุเบกษา
เรื่องให้ผลิตภัณฑ์ที่มีส่วนประกอบของแร่ใยหินเป็นสินค้าที่ควบคุมฉลาก (ฉบับที่ 29) พ.ศ. 2553
เมื่อวันที่ 4 มีนาคม 2553 บริษัทฯ ได้ดำเนินการติดฉลากตามที่ประกาศกำหนด
และได้มีมาตรการลดความเสี่ยง ดังนี้

-   ผลิตสินค้าที่ไม่มีแร่ใยหินเป็นส่วนประกอบ ได้แก่ ผลิตภัณฑ์เจียระไน
    ทั้งกระเบื้องหลังคาและไม้สังเคราะห์

-   ปรับปรุงเครื่องจักรเดิมให้สามารถผลิตสินค้าที่ไม่มีแร่ใยหินเป็นส่วนประกอบ
    เพื่อเตรียมพร้อมในกรณีที่ภาครัฐได้ยกเลิกการผลิตสินค้าที่มีส่วนประกอบของแร่ใยหิน

-   สำรวจตลาดเพื่อติดตามพฤติกรรมและความคิดเห็นจากตัวแทนจำหน่ายและผู้บริโภค
    เพื่อรวบรวมข้อมูลมาวางแผนปรับปรุงเครื่องจักรส่วนที่เหลือ

-   เพิ่มสายการผลิตใหม่ในการผลิตสินค้าที่ไม่มีส่วนประกอบของแร่ใยหิน เช่นสายการผลิต NT-9
    สินค้าที่ผลิตออกมาได้รับการตอบรับเป็นอย่างดีจากผู้บริโภค
    ปัจจุบันยอดสั่งซื้อสินค้ามากกว่ากำลังการผลิต จึงได้วางแผนการติดตั้งสายการผลิต NT-10
    เพื่อเพิ่มสินค้าที่ไม่มีใยหินเป็นส่วนประกอบรองรับความต้องการของตลาด
    และลดความเสี่ยงจากมาตรการควบคุมการใช้ใยหินของภาครัฐ

2.1.2 ความเสี่ยงเรื่องราคาและการขาดแคลนวัตถุดิบ

เนื่องจากวัตถุดิบหลักของบริษัทฯ ซึ่งประกอบด้วย แร่ใยหิน และเยื่อกระดาษ
มีความเสี่ยงในเรื่องของราคาและการขาดแคลน บริษัทฯ
ได้กำหนดมาตรการลดความเสี่ยงเรื่องดังกล่าว ดังนี้

1. วิจัยพัฒนาออกแบบสูตรการผลิต เพื่อลดต้นทุนการผลิต โดยไม่ให้กระทบกับคุณภาพของผลิตภัณฑ์

2. หาแหล่งผลิตวัตถุดิบที่มีต้นทุนต่ำ ทั้งในประเทศ และต่างประเทศเพิ่มขึ้น

3. เพิ่มระดับการจัดเก็บวัตถุดิบ เพื่อลดความเสี่ยงในเรื่องราคาและการขาดแคลนในอนาคต

2.1.3 ความเสี่ยงจากการแข่งขันด้านราคา

บริษัทฯ ยังเผชิญกับความเสี่ยงการแข่งขันด้านราคา
การใช้กลยุทธ์เพิ่มจุดกระจายสินค้าทั่วประเทศเพื่อเพิ่มความสะดวกในการเข้าถึงสินค้าของลูกค้าและสร้างความแข็งแกร่งของเครือข่ายตัวแทนจำหน่ายทั่วประเทศ
สร้างฐานตลาดผลิตภัณฑ์แผ่นผนังและไม้สังเคราะห์ เพื่อการรองรับการผลิตจาก NT-9 และ NT-10
ในอนาคต ให้ความสำคัญกับการให้บริการก่อนและหลังการขาย และการจัดส่งที่รวดเร็ว
ตรงต่อเวลา เพื่อสร้างความแตกต่างที่ดีกว่าให้กับสินค้าของบริษัทฯ

2.2 ความเสี่ยงที่เกิดจากปัจจัยภายใน

1.  ความเสี่ยงด้านคุณภาพสินค้า

บริษัทฯ ได้มีมาตรการป้องกันความเสี่ยงด้านคุณภาพสินค้า
โดยมีการตรวจสอบคุณภาพตั้งแต่การตรวจรับวัตถุดิบก่อนส่งเข้ากระบวนการผลิต
และมีการตรวจสอบคุณภาพสินค้าทุกกระบวนการผลิต จนได้เป็นสินค้าสำเร็จรูป
เพื่อป้องกันความเสี่ยงด้านคุณภาพสินค้า
หากพบว่าสินค้าชนิดใดมีคุณภาพไม่เป็นไปตามมาตรฐานที่กำหนด บริษัทฯ จะทำการตรวจสอบ
วิเคราะห์หาสาเหตุว่าเกิดจากกระบวนการผลิตใด
เพื่อแก้ไขและป้องกันไม่ให้เกิดปัญหาดังกล่าวขึ้นอีก

2.  ความเสี่ยงด้านประสิทธิภาพการผลิตและผลผลิต

บริษัทฯ ได้มีการวางแผนการผลิตให้รองรับความต้องการของตลาด
ในกลุ่มไม้สังเคราะห์และแผ่นบอร์ด เพื่อป้องกันผลกระทบต่อแผนธุรกิจ
โดยมีการปรับปรุงเครื่องจักรส่วนต่อเนื่องให้เหมาะสมต่อการเพิ่มกำลังการผลิต
ตลอดจนการจัดหลักสูตรการบำรุงรักษาทวีผลแบบมีส่วนร่วม (TPM : Total Preventive
Maintenance) เพื่อเพิ่มประสิทธิภาพในกระบวนการผลิตและหน่วยงานสนับสนุนต่างๆ

3.  ความเสี่ยงด้านความเพียงพอของกำลังการผลิต ต่อความต้องการขาย

บริษัทฯ ได้พิจารณากำลังการผลิต ต่อความต้องการขายสินค้าทุกผลิตภัณฑ์
พบว่ายังไม่สามารถตอบสนองความต้องการของผู้บริโภคได้ดีพอ
จึงได้เพิ่มกำลังการผลิตกลุ่มผลิตภัณฑ์กระเบื้องคอนกรีตอีก 10 ล้านแผ่นต่อปี
และมีแผนติดตั้งเครื่องจักร NT-10 ในปี 2554 เพื่อผลิตไม้สังเคราะห์และแผ่นผนัง
คาดว่าจะเสร็จพร้อมผลิตในไตรมาสที่ 2 ปี 2555 เพื่อรองรับความต้องการของตลาดในอนาคต

4.  ความเสี่ยงด้านผลกระทบสิ่งแวดล้อม

บริษัทฯ มีความมุ่งมั่นที่จะผลิตผลิตภัณฑ์ที่เป็นมิตรต่อสิ่งแวดล้อม และชุมชนรอบข้าง
จึงได้นำระบบการจัดการสิ่งแวดล้อม ISO 14001 ซึ่งได้รับการรับรองระบบจากสถาบัน TUV NORD
มีการปรับปรุงกระบวนการผลิตเพื่อลดปริมาณของเสีย
มีการลดปริมาณการใช้กระดาษโดยการนำเทคโนโลยีสารสนเทศมาใช้ในองค์กร
และเปลี่ยนการใช้พลังงานเชื้อเพลิงจากน้ำมัน เป็นก๊าซธรรมชาติ พลังงานไฟฟ้า และพลังงานไอน้ำ
เป็นต้น

5.  ความเสี่ยงด้านการบริหารและการจัดการของผู้ถือหุ้นรายใหญ่

บริษัทฯ มีสถานะเป็นบริษัทย่อยของบริษัท มายเรียด วัสดุ จำกัด
ซึ่งมีฐานะเป็นผู้ถือหุ้นรายใหญ่ถือหุ้นร้อยละ 62.43 รวม
กับหุ้นที่ถือโดยกรรมการที่เป็นตัวแทนของบริษัท มายเรียด วัสดุ จำกัด
แล้วจะมีสัดส่วนการถือหุ้นมากกว่าร้อยละ 65 ซึ่งจะทำให้ บริษัท มายเรียด วัสดุ จำกัด
สามารถควบคุมมติที่ประชุมผู้ถือหุ้นได้ทั้งหมด แต่อย่างไรก็ตาม บริษัทฯ
ได้ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of Best Practices)
โดยมุ่งมั่นในการดำเนินธุรกิจตามหลักการกำกับดูแลกิจการที่ดี (Good Corporate Governance)
มีจริยธรรมในการปฏิบัติงานและเปิดเผยข้อมูลอย่างโปร่งใส และมีหลักการอนุมัติรายการระหว่างกัน
บุคคลที่อาจมีความขัดแย้งทางผลประโยชน์จะไม่สามารถอนุมัติรายการที่เกี่ยวข้องกับตนได้
คณะกรรมการตรวจสอบจะพิจารณากลั่นกรองให้ความเห็นก่อนทำรายการดังกล่าวแล้วเสนอคณะกรรมการบริษัทฯ
และ/หรือ ที่ประชุมผู้ถือหุ้นเพื่อพิจารณาอนุมัติต่อไป โดยบริษัทฯ
จะเปิดเผยรายการระหว่างกันไว้ในหมายเหตุประกอบงบการเงินของบริษัทฯ